**Baigtas šalia Rūdninkų poligono esančio kelio ruožo remontas: darbų vertė – 5 mln. eurų**

**Tvarios miestų ir infrastruktūros plėtros bendrovė „YIT Lietuva“ įgyvendino krašto kelio Pirčiupiai-Jašiūnai ruožo nuo 0 km iki 1,45 km kapitalinio remonto darbus. Šalia Rūdninkų karinio poligono einančio kelio ruožo rekonstrukcijos darbų vertė siekė beveik 5 mln. eurų.**

Pagal su Lietuvos kelius administruojančia bendrove „Via Lietuva“ pasirašytą sutartį, „YIT Lietuva“ parengė techninį darbo projektą, rūpinosi darbų atlikimu ir projekto priežiūra. Darbai šiame kelio ruože prasidėjo 2024 metų pavasarį. Rekonstrukcijos projektas buvo patikėtas bendrovei „Tyrens“.

Iki rekonstrukcijos kelio ruožo būklė buvo itin prasta. Siauroje važiuojamoje kelio dalyje automobiliams būdavo sudėtinga prasilenkti, todėl transporto priemonėms dažnai tekdavo išvažiuoti į žvyro kelkraščius. Atliekant darbus kelias praplatintas – įrengta 8 m pločio dviejų eismo juostų važiuojamoji kelio dalis ir 1,5 m pločio kelkraščiai su nauja asfalto danga. Taip pat šiame kelio ruože pastatytas tiltas.

„Kelias Pirčiupiai-Jašiūnai veda pro Rūdninkų karinį poligoną, todėl yra svarbus tiek civilinio transporto, tiek karinės technikos judėjimui. Modernizuojant Lietuvos kelių infrastruktūrą šiandien yra būtina atsižvelgti į gynybos poreikius ir užtikrinti ne tik sklandų susisiekimą tarp šalies miestų bei gyvenviečių, bet ir karinį mobilumą. Suremontuota kelio atkarpa Varėnos rajono savivaldybėje prisidės prie šio tikslo“, – sako bendrovės „YIT Lietuva“ vadovas Kęstutis Vanagas.

Vykdant kelio darbus didelis dėmesys skirtas eismo ir darbuotojų saugumo užtikrinimui. Atlikti rekonstrukciją padėjo išmanūs skaitmeniniai įrankiai bei bendrovės sukaupta didelė patirtis įgyvendinat įvairius infrastruktūros ir kelių priežiūros projektus.

*„YIT Lietuva“  visoje šalyje įgyvendina infrastruktūros plėtros projektus, šiuo metu stato „Urban HUB” prekybos ir verslo miestelį bei „Onninen“ logistikos centrą Kauno LEZ teritorijoje. Taip pat vykdo „Agrokoncerno“ fermų komplekso Radviliškio rajone bei „Kia ir Škoda“ centro statybas Vilniuje. Aleksoto rajone Kaune, netoli miesto centro, bendrovė vysto naują modernų gyvenamųjų namų kvartalą „Matau Kauną“ ir tęsia „Piliamiesčio“ plėtrą Neries pakrantėje. Vilniuje „YIT Lietuva“ toliau vysto „Naujojo Skanseno“ projektą, o šiemet planuoja pradėti ir naujų modernių „Virš šilų“ gyvenamųjų namų statybas. Sostinėje vystytojas taip pat ruošiasi darbams naujame projekte „Sutartinės“ Vilniaus centre, J. Basanavičiaus gatvėje.*

**Dominyka Krutkevičiūtė**  
Komunikacijos specialistė

UAB „YIT Lietuva"  
Karaliaus Mindaugo pr. 35    
LT-44307 Kaunas  
Mob. [+370 642 00 804](tel:+37064200804)  
[www.yit.lt](http://www.yit.lt/)